TVT พุ่ง 8% โบรกฯประสานเสียงเชียร์ซื้อ-คาดกำไรปีนี้โตต่อเนื่อง
TVT พุ่ง 8% บล. โนมูระ พัฒนสิน-บล.เมย์แบงก์ กิมเอ็ง ประสานเสียงเชียร์ซื้อ-คาดกำไรปีนี้โตต่อเนื่อง โดย ณ เวลา 11.02 น.ราคาอยู่ที่ 2.16 บาท บวก 0.16 บาท หรือ 8.00% มูลค่าการซื้อขาย 90.46 ล้านบาท
26 ก.พ. 2559

ผู้สื่อข่าวรายงานว่า ราคาหุ้น บริษัท ทีวี ธันเดอร์ จำกัด (มหาชน) หรือ TVT ณ เวลา 11.02 น.ราคาอยู่ที่ 2.16 บาท บวก 0.16 บาท หรือ 8.00% มูลค่าการซื้อขาย 90.46 ล้านบาท โดยราคาหุ้นเปิดตลาดที่ 2.04 บาท ต่ำสุดที่ 2.02 บาท สูงสุดที่ 2.22 บาท

โดย บล. โนมูระ พัฒนสิน ระบุในบทวิเคราะห์(25 ก.พ.) คงคำแนะนำ BUY  ราคาเป้าหมาย 3.20 บาท/หุ้น คาดกำไรปี 2559 เติบโตต่อเนื่อง และระยะสั้นยังมีปัจจัยบวกจากดีล M&amp;A 1 ดีลที่คาดว่าจะได้ข้อสรุปภายในครึ่งปีแรกปี 59
นอกจากนี้ หุ้น TVT ยังให้ผลตอบแทนจากการลงทุนดีกว่าคาดเดิมจาก (1) เงินปันผลจ่ายที่สูงกว่าคาด และ (2) มีการแจก Warrant ฟรีให้ผู้ถือหุ้นเดิม ทั้งนี้ TVT-W1 จะเริ่มใช้สิทธิครั้งแรกในเดือน มิ.ย.17 จึงยังไม่รวม Dilution effect ที่จะเกิดขึ้นในราคาเป้าหมายปี 2016 อย่างไรก็ดี หากรวมราคาเป้าหมายจะอยู่ที่ 2.60 บาท
ขณะเดียวกัน บล.เมย์แบงก์ กิมเอ็ง ระบุในบทวิเคราะห์(25 ก.พ.) ยังมีมุมมองเชิงบวกต่อผลประกอบการของ TVT จะเติบโตเด่นต่อในปีนี้อีก 41% อยู่ที่ 71 ล้านบาท คงคำแนะนำซื้อสำหรับ TVT ราคาเป้าหมายปี 2559 อยู่ที่ 2.70 บาท อิง PER ที่ 30 เท่า (เทียบกับกลุ่มสื่อที่ 27-28 เท่า)
มองแนวโน้มผลประกอบการไตรมาส 1/59คาดว่ากำไรมีแนวโน้มลดลงจากไตรมาสก่อนเนื่องจากผลของฤดูกาล แต่เติบโตจากปีก่อนได้ เนื่องจากความเชื่อมั่นของผู้บริโภครวมถึงภาพรวมเศรษฐกิจที่มีแนวโน้มฟื้นตัวดีขึ้น นอกจากนี้มีการรับรู้รายได้จากรายการ The Price is right (ออกอากาศทาง TRUE4U) และละครทางช่อง 3 จำนวน 1 เรื่อง
 